b'\n_START_ARTICLE_\nKrone Yugoslavia\n_START_PARAGRAPH_\nKrone Yugoslavia ialah mata wang sementara dan tidak kekal lama yang digunakan di Kerajaan Serbia, Croatia, dan Slovenia (KSCS) yang ketika itu baru sahaja dibentuk. Kawasan itu merupakan sebahagian bekas Empayar Austria-Hungary.\n_START_SECTION_\nSejarah\n_START_PARAGRAPH_\nSelepas Perang Dunia I, Austria-Hungary berpecah-pecah menjadi banyak negeri, dengan bahagian tenggaranya bergabung dengan Serbia untuk membentuk KSCS. Pada 12 November 1918, Krone Yugoslavia menggantikan Krone Austria-Hungary pada tara dan diedarkan bersama-sama Dinar Yugoslavia di Bosnia and Herzegovina, Croatia, dan Slovenia pada kadar pertukaran sebanyak 1 dinar = 4 kronen. Tarikh tepat ketika Krone Yugoslavia tamat pengedarannya tidak dapat dipastikan, dengan satu sumber mengatakan bahawa krone tersebut masih diedarkan pada akhir tahun 1922.\n_START_SECTION_\nNota bank\n_START_PARAGRAPH_\nPada mula-mulanya, Krone Yugoslavia terdiri daripada nota bank Austria-Hungary yang dicetak tindan dalam jenis mata wang 10, 20, 50, 100, dan 1,000 kronen. Cap pada 10, 20, dan 50 kronen dicetak dalam tiga bahasa (bahasa Serbia, bahasa Croatia, dan bahasa Slovenia), dengan cap pada nota 100 dan 1,000 krone dicetak dalam mana-mana satu bahasa._NEWLINE_Kementerian Kewangan KSCS kemudian mengeluarkan nota "krone pada dinar" yang tertentu yang dicetak sebagai dinar serta dicetak tindan dengan krone pada nisbah 1 dinar = 4 kronen. Jenis mata wang yang dikeluarkan ialah 2, 4, 20, 40, 80, 400, dan 4,000 kronen pada nota bank \xc2\xbd, 1, 5, 10, 20, 100 dan 1,000 dinar. Hanya nota bank 2 kronen pada \xc2\xbd dinar serta 4 kronen pada 1 dinar mempunyai kelainan tanpa cetak tindan. Adakah versi cetak tindan itu dikeluarkan sebelum atau selepas versi tanpa cetak tindan tidak dapat dipastikan.'